<classify> IDADI ya wagonjwa wa saratani ya utumbo mpana nchini imeongezeka kutoka wagonjwa 23 mwaka 2005 hadi 146 kwa mwaka 2015 huku waathirika wakubwa wakiwa ni vijana.Mkurungenzi wa Huduma za kinga Taasisi ya Saratani ya Ocean Road, Dk. Crispin Kahesa akizungumza na gazeti hili hivi karibuni alisema kuwa jambo la kushtua ni kwamba umri wa waathirika wa saratani ya utumbo unazidi kushuka. Kinachotushtua ni kwamba pamoja na idadi ya watu wanaopata ugonjwa huu kuongezeka, lakini pia umri unapungua, mwanzoni ilikua ni watu kuanzia miaka 50 hadi 60 lakini sasa inaonekana kuwa ni kuanzia watu wenye umri wa miaka 40, alisema Dk Kihesa.Alisema kuwa kwa kutambua ongezeko hilo la wagonjwa Tanzania mwaka huu imeanzisha mwezi maalumu wa uelewa wa ugonjwa huo ambapo inatolewa elimu pamoja na upimaji bure.Dk Kahesa alisema watu walio hatarini kupata ugonjwa huo ni walaji wa nyama nyekundu ya kuchoma, unywaji wa pombe kupita kiasi, matumizi ya tumbaku, kutokula matunda na mboga kwa wingi, ulaji chakula chenye mafuta mengi na kutokufanya mazoezi. Daktari huyo alizitaja dalili za ugonjwa huo kuwa ni pamoja na tumbo kujaa gesi, kupungua uzito, kuumwa tumbo, maumivu njia ya haja kubwa, kupata choo chenye damu na choo cha kuharisha.  <topic>: KITAIFA 